Papersnake/gushiwen huggingface dataset:
惆怅诗十二首
王涣（唐代）

八蚕薄絮鸳鸯绮，半夜佳期并枕眠。

钟动红娘唤归去，对人匀泪拾金钿。

李夫人病已经秋，汉武看来不举头。

得所浓华销歇尽，楚魂湘血一生休。

谢家池馆花笼月，萧寺房廊竹飐风。

夜半酒醒凭槛立，所思多在别离中。

隋师战舰欲亡陈，国破应难保此身。

诀别徐郎泪如雨，镜鸾分后属何人。

七夕琼筵随事陈，兼花连蒂共伤神。

蜀王殿里三更月，不见骊山私语人。

夜寒春病不胜怀，玉瘦花啼万事乖。

薄幸檀郎断芳信，惊嗟犹梦合欢鞋。

呜咽离声管吹秋，妾身今日为君休。

齐奴不说平生事，忍看花枝谢玉楼。

青丝一绺堕云鬟，金剪刀鸣不忍看。

持谢君王寄幽怨，可能从此住人间。

陈宫兴废事难期，三阁空馀绿草基。

狎客沦亡丽华死，他年江令独来时。

晨肇重来路已迷，碧桃花谢武陵溪。

仙山目断无寻处，流水潺湲日渐西。

少卿降北子卿还，朔野离觞惨别颜。

却到茂陵唯一恸，节毛零落鬓毛斑。

梦里分明入汉宫，觉来灯背锦屏空。

紫台月落关山晓，肠断君恩信画工。
吴兴赠贾收二绝句 其一
林希（宋代）

乐天遗句满吴门，谢朓窗中列岫存。试问白蘋洲上客，诗人贾岛有曾孙。
四禽吟 燕
何梦桂（宋代）

羽翮冲天势转危，衔泥莫笑尔身卑。风雕要避云中箭，祇托梁间不用疑。
宿汪山之福田院
赵蕃（宋代）

前身云水僧，今世山林士。
游方未能遍，行脚方自此。
朝行或官程，夜宿必野寺。
我自幽有期，人言痴了事。
和圣俞农具诗十五首其六扬扇
王安石（宋代）

精良止如留，疏恶去如摈。
如摈非尔憎，如留岂吾吝。
无心以择物，谁喜亦谁愠。
翁乎勤簸飏，可使糠秕尽。
五月十日
韩淲（宋代）

片月生林白，沿流涧亦明。幽人方独夜，山寺有微行。

野处偏宜夏，贫家不厌晴。薰风吹老鬓，腐草见飞萤。
宵长
刘子翚（宋代）

宵长慵早寐，念念客愁新。
灯影明高屋，蛩声动四邻。
满怀平日事，双鬓倦游身。
避地从漂转，西风羽檄频。
营建纪成陈都堂命为阮太监题
韩雍（明代）

内相承宣下玉阶，经营殊不费民财。圣明仁化如天覆，黎庶欢心若子来。

洛水功成光镐邑，斯干诗咏继灵台。有周俪美逢今日，欲献赓歌愧菲才。
竹溪三兄自甘至郑扶病赴扬赋此送别
施燕辰（清代）

谈笑究何长，揖别难徐徐。雁行又南北，从此埙篪殊。

忆昔事亲日，承颜欢有余。忽忽几经年，各作风尘驱。

儿女及婚嫁，疾病须匡扶。入门向问讯，叹息言清臞。

瞻彼田舍子，岂复离斯须。贵者不如贱，反为仕所拘。

寒月照征程，秋风吹短裾。相持一樽酒，渺渺何愁予。

愿言各努力，弗虑功名虚。富贵我亦易，充盈人所虞。

行成身当退，松菊可自娱。
游主山
陈于廷（清代）

飞檐矗汉势崒嵂，徙倚危栏望不穷。云度山腰来远翠，霞随日脚绘奇红。

风尘回出清虚上，天籁时闻碧落中。心境尽融空色界，恍疑身世见鸿濛。
九日爱宕山登高同秋樵袖海
郑孝胥（清代）

秋怀闭户兀嵯峨，都付登临眼底过。蛮菊那知佳节重，霜林也傍醉颜酡。

楼西地尽邻斜日，海上帆收展夕波。爱宕山头三客望，乡愁谁似舍人多？
晴起
王九思（明代）

旭照浮虚牖，清愁破殿颜。
下床梳白发，开户见青山。
心已寒鸥足，身如野鹤闲。
杖藜寻旧侣，同过碧溪湾。
和林叔己咏扬守福寿林塘之韵
陈淳（宋代）

史君幽趣钟灵台，胸中台画如天开。
居閒薄发林塘胜，根原福寿两山来。
石骨旁峙虎蹲踞，泉脉下绕龙瀊洄。
高低随巧结亭榭，收拾造化成锦堆。
绯黄紫绿献态度，纤洪浓淡敷条枚。
四时春色常在目，嘘咻无用邹律催。
那么禁林凤池上，须君缓步锵鸣瑰。
讵容袖手此山下，龟朋鹤侣相追陪。
狱中暴寒冻损呻吟
释德洪（宋代）

由心有痴爱，痴爱乃有业。因业疾病生，痛此百骨节。

声相成呻吟，齿颊空咬龁。侧眼看圜扉，以手枕匣褉。

观此心无形，安得有业结。业结如空华，病宁有枝叶。

方作是念时，颠倒想即灭。心造古佛样，路入法界辙。

稽首甘露味，销此烦恼热。
乐府古题序
元稹（唐代）

种豆耘锄，种禾沟圳。禾苗豆甲，狐榾兔剪。割鹄喂鹰，烹麟啖犬。

鹰怕兔毫，犬被狐引。狐兔相须，鹰犬相尽。

日暗天寒，禾稀豆损。鹰犬就烹，狐兔俱哂。
清明北园泛池舟中作
韩维（宋代）

路绕高林尽，舟篷出近湾。
鸟啼青竹影，人对绿波间。
野色平当坐，春愁巧作颜。
已知湖榭近，飞絮落班班。
祝英台（自寿）
黄人杰（宋代）

异乡中，行色里，随分庆初度。老子今年，五十又还五。任他坎止子行，吴头楚尾，本来是、乾坤逆旅。

贵和富。此事都付浮云，无必也无固。用即为龙，不用即为鼠。便教老却英雄，草庐烟舍，也须有、着闲人处。
游翠阴洞和朱履常韵
林石（宋代）

松桂擢危岑，烟云昼亦阴。洞门虽不锁，谁测洞中深。
句
张耒（宋代）

霜橙共我乡。
初寒
陆游（宋代）

重云蔽白日，陂港日夜涸。
秋风才几时，已见霜雪作。
人生各有分，岂必衣狐狢。
吴中冬蔬茂，盘筋不寂寞。
抟泥治墙屋，伐筱补篱落。
薄酒亦醉人，问子胡不乐？
月中仙 赏月
丘处机（宋代）

日色西沉，上高台、回观天地寥廓。疏星隐现，空一轮明月，昭昭廓著。皓然三界外，似百炼、青铜鉴跃。处处恩光被，家家照临，庭户启溟漠。长生万里清风，助乾坤荡摇，云雾难作。仙宫宝殿，正烂霞金碧，相辉参错。大哉销夜景，镇千古、含弘磊落。有志攀青桂，蟾宫兔边看捣药
经古战场
贯休（唐代）

茫茫凶荒，迥如天设。驻马四顾，气候迂结。秋空峥嵘，

黄日将没。多少行人，白日见物。莫道路高低，尽是战骨。

莫见地赤碧，尽是征血。昔人昔人既能忠尽于力，

身糜戈戟，脂其风，膏其域。今人何不绳其塍，植其食。

而使空旷年年，常贮愁烟。使我至此，不能无言。
赵开府访霞谷次韵谢之
释智愚（宋代）

旌幢天外见，缥缈谷中来。
望重草先偃，山灵云自开。
禅衣坐幽石，棕柄拂清埃。
勋业凌烟上，难教隐钓台。
水调歌头·来复迈七日
佚名（宋代）

来复迈七日，亨泰兆三阳。恰逢临吉中应，浸长三阳刚。天地凝成正气，岳渎锺为秀杰，玉燕纪呈祥。莹彻冰壶操，皎月映秋霜。日星回，乾坤辟，再更张。时乘君子道长，茅茹喜生光。抱负黄锺大吕，资禀盐梅栋柏，施用在岩廊。一骑春风里，紫诏下山堂。
程显学挽词二首 其二
林季仲（宋代）

忆向沙头别，谁知地下游。祠堂只如旧，庭竹自生秋。

回首山埋玉，伤心月满楼。慎江日夜去，中有泪俱流。
闻贯休下世
齐己（唐代）

吾师诗匠者，真个碧云流。争得梁太子，重为文选楼。

锦江新冢树，婺女旧山秋。欲去焚香礼，啼猿峡阻修。
挽周迪功二首
杜范（宋代）

书种开风气，儒声动海涯。
一门团义聚，千里择名师。
重卦终须卜，留耕已可菑。
贤书初入贡，玉树影参差。
纱诗
项安世（宋代）

芙蕖供色更供丝，缉就沙溪水面漪。
疏密整斜于雪似，香轻软面与风宜。
集堂妙得发均意，织藕新翻蜀客词。
唤作似花还得否，只应花却似渠伊。
积翠楼
白玉蟾（宋代）

飞云涌浪天边来，翠色迷空拨不开。逸人怜此一崔嵬，峨翚危檐倚翠堆。

客来楼前认林樾，坐久神爽愈飞越。移时双鹤何处归，遥见前山两点雪。
西江月·隆暑正当三伏
佚名（宋代）

隆暑正当三伏，明朝又是双旬。崧高孕秀降生申。再捧瑶觞称庆。督府赞猷英俊，难淹大展经纶。倚需召入秉洪钧。上佐万年明圣。
念奴娇 其二 再用韵并简二千户
何梦桂（宋代）

金紫山前山万重。山高云密下苍龙。春来好雨遍三峰。
芳草郊原眠茧犊，垂杨营垒系花骢。趣归行有紫泥封。
挂金索·四更里
马钰（金朝）

四更里，无事好把真经看。句句幽玄，说道教修炼。不用水火，不用柴和炭。炼就灵丹，万两金不换。
西江月 广陵寄忆用史邦卿闺思韵孤月。
龚鼎孳（清代）

别怨暗移青镜，春愁倦听红牙。扬州灯火绛楼纱。

不似石头城下。

伴我邮亭孤月，负他寒食梨花。没来繇事误天涯。

玉笛当风此夜。
丁酉除夕立春
欧必元（明代）

今宵除夕春意动，物色参差殊可怜。竹径草堂聊自适，椒盘生菜为谁传。

诗篇久傍江湖里，贫贱长驱岁月前。心折此时无一寸，懒将怀抱问流年。
春日漫兴
赵孟頫（元代）

春事匆匆转眼过，满城流水绿阴多。西园总有红千叶，尘土埋头奈尔河。
寄元叔 其三
李正民（宋代）

十日寒云不肯晴，黑貂裘敝客心惊。旗亭雪湿难沽酒，炀灶烟消类戛羹。

学辩痴龙真末技，文摛彩凤亦虚名。山居自足三冬用，老大何嫌秉烛明。
题石上玉簪花
袁说友（宋代）

欲访招提倦不禁，空怀落落海潮音。
如今不作维摩病，犹记年时赋玉簪。
和南风歌
程公许（宋代）

华清舞彻霓裳散，五音繁会宵达旦。人间何限失意人，西商凄达离骚乱。

我所思兮在东周，小雅尽废心之忧。更堪羌调日嘈杂，径欲洗耳寒江流。

那君十指含清风，家无卓锥心愿丰。仙翁赏音那易得，水流益浚山益崇。

疲氓望翁起憔悴，蒲轮加璧幸可致。请君抱琴往从之，解愠阜财皇有意。
次韵刘国正立春
史浩（宋代）

百岁今强半，逢春却怕春。趁时三盏酒，转眼一年人。

车马繁华地，江湖漫浪身。茅檐拥残雪，清梦到家频。
满江红·检点春光
汪宗臣（宋代）

检点春光，阴雨过、三分之一。从头数、元宵灯夕，都无晴日。不碍郊原肥草绿，但漫丘壑沈云黑。那东君、忒煞没纲维，春无力。燕忙甚，泥浑湿。蜂愁甚，脾无蜜。更两旬又是，梨花寒食。蔫红殷桃吾不较，岂堪浸烂东畴麦。望前村、白鹭衬霞红，探晴色。
客舍早春
韦骧（宋代）

早春晴霭乍悠悠，客舍深沈物趣幽。日薄草头初破甲，风旋鸟毳偶成毬。

庭柯憔悴红犹远，池水澄明渌渐浮。隐吏近来多鞅掌，纾怀何处一登楼。
雪夜自横山归
吴唐林（清代）

杨枝摇漾飞轻絮，避居曾向山中住。梅花绰约临波开，泛舟仍自山中回。

青山顾我忽无色，此来知与青山别。彤云脉脉愁不开，化作漫空满山雪。

琪花飞冻老树梢，寒深已没前溪桥。空林飒沓夜风紧，峰岚极目皆琼瑶。

匆匆短棹催行客，轻舟径出三山侧。回看晓色射村墟，玉山犹倚寒空立。
舟中人日
陈景高（清代）

雁后花前别思牵，离乡怕读道衡篇。春来景好先人日，客里愁深况少年。

千里远回孤棹梦，片帆摇破大江烟。草堂此后传诗去，应使家人一惘然。
送毕郎中提点淮南茶场
梅尧臣（宋代）

汴中春絮乱，淮上鮆鱼时。
顺水疾奔马，出都犹脱羁。
拜亲将已近，食脍不言迟。
到日问茶事，遍山开几旗。
书苍寒堂壁二首 其二
张镃（宋代）

一灯清坐欲三更，月到疏棂胧松明。除了当栏松上鹊，无人听得读书声。
滕王阁
钟政（明代）

空阁巍巍接翠微，当年曾此驻襜帏。腾蛟起凤人何在，佩玉鸣鸾事已非。

南浦愁云依栋宿，西山阴雨入帘飞。江边此日行人过，低首兴亡泪湿衣。
楸花
孔武仲（宋代）

淡薄已无俗，秋高真出群。
峨峨揭翠藻，漫漫缀红云。
远色天街尽，余香省户闻。
狂风晓来剧，惆怅落纷纷。
浪淘沙令 其四 示吴应奎
陈著（宋代）

迟饭甑炊红。青剪蔬丛。鸡声邻里狎田翁。兵后故人能有几，岁晚江空。

谁信淡交中。依旧情浓。白头青眼转惺憁。相见莫教轻别去，负月孤风。
晋河
汪遵（唐代）

风引征帆管吹高，晋君张宴俟雄豪。

舟人笑指千馀客，谁是烟霄六翮毛。
和四弟寄龙膺韵
高玮（清代）

兴尽其如返棹何，牵衣暂乞罢耕蓑。一瓢春酒孤怀壮，万里青山放眼多。

岸帻且吟豪士赋，隔墙初奏雪儿歌。风光如此不成醉，辜负新条挂薜萝。
南康爱莲即事
陈宓（宋代）

东君倦芳菲，首夏即酣寝。巧思蹶然兴，老手更谙稔。

殷红间浓绿，濯此万机锦。桃李谩成蹊，岂解香席枕。

最是碧筒杯，晚凉可以饮。
离家
李若水（宋代）

曙风入修檐，宿霭度遥岭。
游子恋庭闱，延此须臾景。
临行懒加衣，上马晨烟冷。
歧路白日忙，气候清夜永。
前途寡亲友，所晤唯瘦影。
长风傥或借，逸翰当少骋。
不然早旋归，柴门保孤静。
过建昌陈虚谷明府留酌
王猷（南北朝）

天涯树色似河阳，永夜逢君话故乡。性僻向怜多感慨，时危还许共劻勷。

檐低珠斗催霜月，缸剪银花促客觞。潦倒不知归梦远，醒来仍是傍官杨。
高丽扇
华镇（宋代）

排筠贴楮缀南金，舒卷乘时巧思深。何必月团裁尺素，自多清爽涤烦襟。

挥来振鹭全开羽，叠去栟榈未展心。利用已宜勤赏重，更堪精制出鸡林。
次韵答刘通判二首 其二
饶节（宋代）

何事先生倦世荣，非贪水碧与山青。乞身高节恐难遂，捷径浮山固不经。

闻道金丹能化鹤，岂同腐草止为萤。宰官本是随缘现，不碍他年叩玉扃。
浣溪沙（建康次韵范元长送邢子方）
赵鼎（宋代）

惜别怀归老不禁。一年春事柳阴阴。日下长安何处是，碧云深。

已恨梅花疏远信，休传桃叶怨遗音。一醉东风分首去，两惊心
庚申十一月廿九日自治殓服用备不虞夜忽梦两臂皆成蚁穴土蒙其外群蚁出入穴中不知痛痒觉而有悟
罗洪先（明代）

忆从年少即问医，独身偏得父母慈。日视颜色察饥饱，口虽不语知心悲。

稍长颇畏辱亲体，渐向长生求至理。祸变频来天地倾，喘息仅存皮肉死。

人生寿天那得知，忧疾还如父母时。五十年多兼得子，纵令速朽犹为迟。

古言杨孙但祼葬，荷锸刘伶太疏放。奢俭常思靖节言，守常自觉人心当。

亦知有形终就灭，锦囊玉匣曾何别。壑旁暂免蝇蚋喧，地下还成蝼蚁穴。

蝼蚁蝇蚋俱可怜，爱憎予夺胡为偏。由来孔孟先名教，拂情背理非其传。

梦中观化吾非我，醒后去留无不可。只将醒与梦同观，安知此日非盖棺。
过金山不登感旧
沈守正（明代）

金山一过一回思，星聚连床彼一时。漫说箕裘徒筦尔，纵留文采亦空而。

试凭江阁难舒眼，但听潮声巳蹙眉。明到江南逢旧侣，冻云寒日总成悲。
霍去病墓
谢士元（明代）

嫖姚勋业迥无前，卜葬还容附帝阡。不畏石麟荒草没，山形犹见象祈连。
游感化寺昙兴上人山院
裴迪（唐代）

不远灞陵边，安居向十年。
入门穿竹径，留客听山泉。
鸟啭深林里，心闲落照前。
浮名竟何益，从此愿栖禅。
舟行次灵璧二首 其二
吕本中（宋代）

小市荒桥贯浊河，故人虽在懒谁何。只因远地经过少，更觉新年坐卧多。
观有唐吟
邵雍（宋代）

天生神武奠中央，不尔群凶未易攘。
贞观若无风凛凛，开元安有气扬扬。
凭同始见山河壮，入夏方知日月长。
三百年间能浑一，事虽成往道弥光。
溺溪流
靓禅师（宋代）

春天一夜雨滂沱，添得溪流意气多。
刚把山僧推倒却，不知到海后如何。
拟古三首
徐彦伯（唐代）

遥裔烟屿鸿，双影旦夕同。
交翰倚沙月，和鸣弄江风。
苣若茂芳序，君子从远戎。
云生阴海没，花落春潭空。
红泪掩促柱，锦衾罗薰笼。
自伤琼草绿，讵惜铅粉红。
裂帛附双燕，为予向辽东。
读书三十载，驰骛周六经。
儒衣干时主，忠策献阙廷。
一朝奉休盼，从容厕群英。
束身趋建礼，秉笔坐承明。
廨署相填噎，僚吏纷纵横。
五日休浣时，屠苏绕玉屏。
橘花覆北沼，桂树交西荣。
树栖两鸳鸯，含春向我鸣。
皎洁绮罗艳，便娟丝管清。
扰扰天地间，出处各有情。
何必岩石下，枯槁闲此生。
颓光无淹晷，逝水有迅流。
绿苔纷易歇，红颜不再求。
歌笑当及春，无令壮志秋。
弱年仕关辅，簃门豁御沟。
敷愉东城际，婉娈南陌头。
荷花娇绿水，杨叶暖青楼。
中有绮罗人，可怜名莫愁。
画屏绕金膝，珠帘悬玉钩。
纤指调宝琴，泠泠哀且柔。
赠君鸳鸯带，因以鹔鹴裘。
窗晓吟日坐，闺夕秉烛游。
无作北门客，咄咄怀百忧。
寄题壶山诸景十首有引 其二 壶井流琼
卢龙云（明代）

澄潭山下一壶悬，须信壶中别有天。潮退真源清自见，堪将仙液拟流泉。
二十九日梦立诚
罗伦（明代）

北斗佳人在，东风信此君。看他天意思，深得月精神。
白鹤庙
陈岩（宋代）

庙貌森严屋枕崖，地寒铺满纸钱灰。
空明一碧秋如洗，若有神仙引鹤来。
文曜师之南徐
梅尧臣（宋代）

班班上川羽，薄暮未安巢。
扰扰方外士，岁晏游远郊。
正值风霜急，晚冰随处敲。
何时居岩下，都把尘事抛。
窗前作小土山蓺兰及玉簪最後得香百合并种之
陆游（宋代）

方兰移取遍中林，余地何妨种玉簪。
更乞两丛香百合，老翁七十尚童心。
秀野草堂观镫歌
乔崇烈（清代）

秀野池阁阊丘东，千跗万萼春烟笼。主人弄笔追清雄，好客不道陈元龙。

邓尉花发山山秾，好事千里千人从。包家费家河尽塞，四方并迹舣多{舟卬}。

主人辨物邀群入，山堂日吉谋清悰。是时新正且未破，上元虽过镫犹红。

周遮何止树万丛，枝枝缀蜡缘春虫。碧天沈沈未上月，青梢濯濯初弥风。

池塘冰泮新水瀜，远近影落无边中。林亏竹蔽各窈窕，疏者得密密者重。

不夜亭边听填咽，银花火树何摇溶。拔地一塔并两峰，黑云半截垂天虹。

光焰或窃合利颗，雷峰不待南屏钟。葡萄一架制最工，百千苹实缠栊枞。

长安担头笑琐细，令我远忆浮槎翁。楚鞭戛击声磨空，动地鼓愕渔阳坟。

旃幢旌节遍山出，三里雾合昏穹窿。哀丝豪竹乐未终，化人城与仙山通。

飙车电毂如有逢，妙严仿佛来香踪。紫霞之衣金绡𢃐，并桃冠子偏髾浓。

白咽红颊青青瞳，临水隔花小队恭。五花寂寞嫌幽宫，青虬跃跃白凤雍。

采珠拾羽共游衍，笃蓐一发云已封。厌厌夜半星横纵，主人与客欢无穷。

百瓶卧地拇折冲，接䍦倒著扶奚童。明朝更约探梅去，万山寒玉含珑松。
和李大隔墙见予家海棠次其韵
李梦阳（明代）

种汝深愁深不长，数年今遽出吾墙。临衢幸不矜全色，隔院应吾掩暗香。

敢向纷纷争俗眼，私怜袅袅压时妆。胭脂强半喧蜂少，倘过同倾花下觞。
盘洲杂韵上 罗甘
洪适（宋代）

罗包肌理细，霜颗辅车香。封殖贵濒水，踰淮非我乡。
金钱花
秦瀚（明代）

重惜金钱贵，刚开半日花。吾庭多野卉，此种亦奇葩。

夜想水冲散，晓看天雨斜。若堪购书读，不负种儒家。
早泊江城三首
董嗣杲（宋代）

下江逢好春，入城赏新霁。
千花春有机，四望天无际。
老篙不语还，晦迹得少憇。
登览且穷探，岂顾跋涉滞。
登小孤山
叶梦熊（明代）

江上逢春望欲迷，直从云外得攀跻。丹邱未必人能到，珠树唯应鹤可栖。

半槛烟波收楚越，一尊云雨著鲸鲵。凭空不尽翩翩思，独立苍苔听鸟啼。
张时斋书生也坐穷以星学资身赠其远行
陈著（宋代）

书生例饥困，世路方逼仄。
胡为乎此中，兀兀朝以夕。
问之挽而答，初意岂今日。
几年镫火窗，谓可生羽翼。
时事出料外，竟作沈海石。
寒谷春难回，涸辙水难激。
聊分星家波，食此一涓滴。
终然一自赡，拍案动远色。
江湖天风长，万里谁能絷。
姑以术资行，或者儒得力。
泰与否相除，剥与复消息。
要知穷非穷，当遇识者识。
忆洛阳
寇准（宋代）

金谷春来柳自黄，晓烟晴日映宫墙。
不堪花下听歌处，却向长安忆洛阳。
颂古五十七首
释道昌（宋代）

宽鞋著瘦脚，短袖入长臂。
竿木既随身，逢场还作戏。
前三三后三三，一时堆在担头担。
到得家中重点检，目前包裹露毵毵。
次韵邦美叔和天启见寄
陈渊（宋代）

竹风挟雨撼篷窗，静听秋声转骚窣。朝来饥卧媚微凉，叩门不作渊明乞。

小栟见饷有新诗，七言端为吾家出。共谁渠有古人风，孰识中藏谪仙骨。

书如周鼓未差讹，语效商盘仍诘屈。谁与和者叔不痴，落笔成章一嗟咄。

无用如今君岂樗，自寇从来我非漆。板茅它日傥相寻，好在山深林更密。
作南塘记郡守沈持要以诗来谢次韵奉酬
陈傅良（宋代）

周公作雅颂，退然在豳风。
功成贵无迹，名大谤亦丛。
彼人自标置，刻画岂不工。
君看榛莽间，断碑卧颓墉。
想当在世时，拳拳效深衷。
胡然今弗省，身后议论公。
达人悟物情，玄览昭有融。
区区强名我，咨尔来何从。
沈公天下士，於今万夫雄。
邦人见未尝，誉之口不容。
请将氏南楼，语尽意未穷。
公诗陈谊高，耻与好事同。
年登百废兴，解后吾何功。
勇去学休影，倦游谢遗踪。
吾方笑征南，双双勒坚玒。
一以栖山颠，一以没水中。
玉山南望飘然罗浮之怀
庞嵩（明代）

懒散黄龙别洞宾，飘潇鹤氅一纶巾。出山不为逢年计，适国疑随避世人。

天上夔龙饶衮职，海滨箕颍属閒身。脚头风月非无伴，鹿豕深山旧结邻。
蓦山溪 其一 歌席
曹尔堪（清代）

朱唇檀板，宛转歌微度。四座静无声，听一线、清音独谱。

羊羔美无，自分不如他，银筝小，玉箫低，生受红灯暮。

细评音字，无有遗腔句。缓急手能调，按新词、微收雁柱。

内家装束，不用隔帘栊，瓠犀白，笋痕纤，值得周郎顾。
宫词 其二十四
赵佶（宋代）

雅颂形容各训笺，后妃基化国风先。卷分二十求深旨，亲著全经正论篇。
长相思
周邦彦（宋代）

举离觞。掩洞房。箭水冷冷刻漏长。愁中看晓光。

整罗裳。脂粉香。见扫门前车上霜。相持泣路傍。
秋夜怀友人
郭沈昶（清代）

万感入吴吟，萧条昼易阴。暮云江树远，秋草驿亭深。

天末数行雁，愁边千里心。那堪楼上笛，犹作别离音。
忆仙姿·莲叶初生南浦
贺铸（宋代）

莲叶初生南浦，两岸绿杨飞絮。向晚鲤鱼风，断送彩帆何处？凝伫，凝伫，楼外一江烟雨。
秋日寻城东诸山颇历深险得诗八首 其七
顾璘（明代）

官路桥东锦石峰，平原开出玉芙蓉。高标云雾天中积，远势波涛水上重。

喜近鱼梁堪把钓，拟修丹室预栽松。紫苔苍藓饶秋色，埋骨它年赖尔封。
候潮扶胥江
刘克平（明代）

浊浪愁三老，残星恋客舟。岸遥看不见，潮上暗能流。

海色疑无夜，江风别有秋。双鸾孤枕上，清梦已罗浮。
香奁八咏 其六 云窗秋梦
杨维桢（元代）

骨瘦魂清酒力微，路迷错莫是还非。罗浮晓月相将落，巫峡断云何处飞。

金弹撇来惊忽忽，玉龙嘶了尚依依。不如直到钧天所，记得《霓裳》乐谱归。
龙潭
应物（唐代）

石激悬流雪满湾，五龙潜处野云闲。暂收雷电九峰下，

且饮溪潭一水间。浪引浮槎依北岸，波分晓日浸东山。

回瞻四面如看画，须信游人不欲还。
临江仙·四海十年兵不解
陈克（宋代）

四海十年兵不解，胡尘直到江城。岁华销尽客心惊。疏髯浑似城，衰涕欲生冰。
送老齑盐何处是，我缘应在吴兴。故人相望若为情。别愁深夜雨，孤影小窗灯。
减字木兰花 其一 代人戏赠
王之望（宋代）

珠帘乍见。云雨无踪空有怨。锦字新词。青鸟衔来恼暗期。

桃溪字路。直到仙家留客处。今日东邻。远忆当年窥宋人。
江上
艾性夫（元代）

江上春肥衰草生，林梢烟暖乳鸠鸣。
青山与我一面雅，白鸟令人双眼明。
云净有时看雨泣，水平无处觅溪声。
折芳弄翠浑閒冗，时与樵渔错杂行。
三衢道中
李纲（宋代）

行色虚无里，人声烟霭间。浪纹来縠水，地势逼柯山。

浅濑通舟涩，飞桥跨石弯。风高云冉冉，滩急水潺潺。

野迥松篁秀，境幽鸡犬閒。轻装因路险，隐耳觉言蛮。

村酿酤来薄，溪鳞买得悭。浦晴鸣雁浴，林暝舞鸦还。

寺僻殿阁古，堂虚苔藓斑。僧房清夜宿，幽梦到乡关。
吴明通别驾临老得子有诗见贻作此答之
朱浙（明代）

投笏归来早，林园兴若何。馀金逢寇尽，短发入秋皤。

别驾亲邻并，清诗细琢磨。弄璋新有作，寄我费吟哦。
酒泉子
毛文锡（五代）

绿树春深，燕语莺啼声断续，惠风飘荡入芳丛，惹残红¤

柳丝无力袅烟空。金盏不辞须满酌，海棠花下思朦胧，

醉春风。
咏雪得光字
张嵲（宋代）

东皇携春来，属车载霓裳。回风作妙舞，杂佩鸣珠珰。

千官玉笋班，再拜称瑶觞。酒罢各分瑞，圭琮粲琳琅。

浩荡涵濡恩，一笑遍八荒。尘垢得湔洗，焦枯亦辉光。

伟哉造化力，天地为翕张。功成了不居，杲日天中央。
题普陀寺壁用丁孝子鹤年韵 其一
曹文汉（清代）

洛伽古刹郁崔巍，极目东瀛水一杯。天外峰峦鳌赑𤼟，云中金碧蜃楼台。

灵山自有蛟龙护，法地那容虎豹来。底事海氛偏不靖，乘槎何处访蓬莱。
偶书
廖刚（宋代）

射获原非虎，图看未识龙。古来除梦卜，真得几英雄。
路断处以小枝横阁危石上接过
王履（宋代）

长有木彴惧，况此枝桥艰。
目走崎崟外，神沉杳霭间。
玉浆宁易许，熊果未轻颁。
傥然齑粉去，何物尚浮环。
夹竹桃
周金简（清代）

春花偏上岁寒枝，新粉光凝灼灼姿。翠浪平翻桃叶渡，红云低压竹郎祠。

无言自抱凌霄意，顾影生怜倚袖时。沉醉东风扶不定，碧窗敲彻玉参差。
次韵李达之十月十九日风一首
王安中（宋代）

葛制侵中冬，奈此河汉冱。障门恃织蒲，更值飞廉怒。

舂撞不遗力，既发宁却顾。阴机足自由，盛气尚谁怖。

老心百念灰，一睡美无度。投床逼窗纸，罅穴响交互。

飘霙半夜入，方梦踏云路。帝居环玉阙，恍惚非常遇。

回天力故微，讼风词已具。
次周尚书八首
许月卿（宋代）

曾共芙蓉下视州，旧冲仍是醉乡侯。
半山相俟归投老，若水公乡急退流。
世事每观强努力，人生何似大刀头。
摛文尽自染燕许，闲梦何妨我蝶周。
鹧鸪天 赠说书韩修龄
宋琬（清代）

豹尾班中侍从频。滑稽似尔绝无伦。投壶那得天颜笑，只为恢谐郭舍人。

枫欲落、雁来宾。芜城明月恰逢君。开元供奉今谁在，抵掌雍门泪满巾。
和潘通甫陈贴港道中作
韦骧（宋代）

飞空恨乏王乔舄，拥弊几如晏子裘。兴利略行田际港，冒寒仍上海边楼。

草埋古迹存荒垒，云漏阳光见远洲。不独区区祗吏役，又随轩旆作清游。
锦堂春 ?
刘迎（金朝）

墙角含霜树静，楼头作雪云垂。钩帘鹊噪空庭晚，坐看月来时。异域书迷雁足，幽闺镜掩虫丝。一宵两地肠千转，惟有梦魂知。
甲辰景灵宿斋谢雨
韩琦（宋代）

邃寂敞仙扃，心斋物外清。滂沲今应祷，肸蚃此通诚。

月殿栖真境，风梧醒睡声。如何谢灵贶，至道本难名。
和颜长官百咏 其二 负薪
朱继芳（宋代）

薪樗塞破野人居，此是糇粮卒岁储。客里黄金燃桂尽，厨无烟火欲何如。
访李生野墅
宋祁（宋代）

风物澹萧辰，陵阿访隐沦。
野杠裁度马，溪路劣生尘。
认菊知陶宅，观禾识鲁囷。
林皋偏乐我，鱼鸟似留人。
山霁群妍露，林虚众籁新。
长沮亟相语，非敢问迷津。
二月二十一日何司业集客于张园玉牒给事命予
喻良能（宋代）

寒食初过天气佳，帝城名园绿藏鸦。
白绵红雨互飘泊，莺啼燕哢纷交加。
司成领客当暇日，不惜醉脸生红霞。
坐中宾客皆贤豪，一一圭璧无纖瑕。
夕郎风采照今古，封驳不贷奸与衺。
紫微笔语妙天下，文锋凛凛森莫邪。
左史声名动六合，岂特畴昔传三巴。
一朝樱笋德星聚，离骚可奴玉可衙。
兰亭觞咏仅堪比，金谷歌舞徒能奢。
我有一匹好东绢，谁为作图千古夸。
梅林分韵得今字
杨凯（宋代）

兰亭久陈迹，修竹空自阴。
龙山亦凄凉，鲜花谁与簪。
英游旷千载，盛事新梅林。
四海冯黎州，未妨铁石心。
提携到诸子，遍赏江之浔。
亭亭姑射仙，玉立何森森。
谢氏六君子，对饮香满襟。
西郊访老友，奇怪尤可钦。
宛然如先生，高臣岁月侵。
从兹饱薰风，佳实共鼎鬵。
正味悦天下，妙用无古今。
去去好着鞭，江南春已深。
次韵霍交中春游乐俗亭
赵抃（宋代）

自怜拙政无他状，强继前贤乐远民。轩豁四檐芳草岸，夷犹千棹绿波春。

岷山霁色尘氛敛，锦里风光气候新。暮角未吹人未散，醉歌欢舞共纷纶。
秋日饮李相国园亭
王廷璧（清代）

山容全入画，老树动秋香。露叶萤光湿，风巢鹤梦凉。

茶烟生暗竹，酒气霭回廊。莫拟平泉侈，卢鸿一草堂。
赠镜公（一作旅次钱塘）
方干（唐代）

幽独度遥夜，夜清神更闲。高风吹越树，细露湿湖山。

月皎微吟后，钟鸣不寐间。如教累簪组，此兴岂相关。
红豆词四首·其一
王国维（清代）

南国秋深可奈何，手持红豆几摩挲。
累累本是无情物，谁把闲愁付与他。
点绛唇（双柑扇）
姚述尧（宋代）

金碧交辉，江陵千树天然富。寒林争秀。独向霜风后。

写入冰纨，两两情何厚。同携久。凉生清昼。香满佳人手。
闺情
戴铣（明代）

春眠初起軃残妆，倦倚雕栏谩自伤。
那得落花随水去，为侬传恨与刘郎。
出都留别诸公
康有为（清代）

天龙作骑万灵从，独立飞来缥缈峰。
怀抱芳馨兰一握，纵横宙合雾千重。
眼中战国成争鹿，海内人才孰卧龙？
抚剑长号归去也，千山风雨啸青锋。
题开先寺
喻良能（宋代）

少年魂梦到庐山，今日亲游鬓已斑。
聊复挥毫吟紫翠，未妨拄颊对孱颜。
遥看飞瀑三千丈，近去青天咫尺间。
不为白云频属念，应游此地不知还。
装太和米纲
徐似道（宋代）

一鞭加尔肤，万刃划吾腹。
就令猛於虎，何忍食子肉。
世无冷镬汤，邑尽活地狱。
送周元中游黄龙山
李纲（宋代）

此身飘泊堕荆蛮，幸有幽人访我閒。得句多从丘壑里，知音端在笑谈间。

青鞋布袜平生事，野鹤孤云到处山。好去黄龙露消息，直须一箭透三关。
同器之过金山奉寄兼呈潜道
王安国（宋代）

忆同支遁宿嵚崟，不负平生壮观心。北固山随三楚尽，中泠水入九江深。

纷纷落月摇窗影，杳杳归舟送梵音。东去何时来蜡屐，天边爽气梦相寻。
八宝妆 螺川诗屋图，次李景元韵
吴湖帆（清代）

脂印心红，黛舒眉绿，丽景渐临初暑。仙馆嫏嬛诗酒兴，冉冉如花催鼓。

群贤欢事乍逢，裙屐名园，丹青新引，翘中楚。行看画图招隐，松风吹路。

还认袂卷晴霞，碧云四绕，鹤飞声满高处。遇三五、禊修夜宴，似曲水、流觞来去。

庆春泽、辉联旧宇。玉炉烟袅芙蓉炷。对髻拥青螺，霓裳炼出长虹否。
再次韵
王灼（宋代）

岷江剑栈总宁居，闻道边头亦晏如。
猛士云屯方贾勇，胡儿莫送讲和书。
忍俊九首 其五
王夫之（明代）

波斯匿王不自知，恒河未改雪飘眉。流沙瀰瀰鱼虾少，惆怅滩头立鹭鸶。
寄怀叶圣嘉
方观承（清代）

关程如织信仍稀，况是天涯卧铁衣。塞障东西七千里，可怜雁不解横飞。
广西漕属吕君祖平以其六世祖文靖公及五世伯
周必大（宋代）

世臣本非乔木，故笏真是甘棠。
奕叶钧枢翰墨，宝章何愧诸王。
寄丁执中
王洋（宋代）

米盐煎蹙意何如，尽日逍摇不费书。债作拘留身莫赎，诗成困痼力难除。

事钱不谨兄移爱，与世留心客有馀。幸各身闲好同伴，相思如许却相疏。
大涤洞
徐安国（宋代）

大涤山藏碧玉函，神龙护穴虎驯岩。华阳邃道通仙处，始见元同骨不凡。
送鲜于帅三首
吴泳（宋代）

载锡珪符起伏龙，遄提小队出南中。
军容倒海鲸波息，旗采吹云蚓瘴空。
但倚硕才为保障，仍开诚意接兵戎。
渡沪已觉秋风晚，争看筹边第一功。
送戎医玉液子徐文显还欈李
刘璟（明代）

平生报恩剑三尺，断骨绝咽难更索。要觅仙人不死方，涤肠浣胃续筋脉。

求之不得中心焦，遍访蓬莱海波隔。徐生家世习轩岐，方术流传著今昔。

能将折肱作完臂，更使残支成好骼。操持运用还本初，荣卫流通肌肉怿。

仁王镇边经百战，置之幕下防肘腋。军中累见收奇功，刀瘢箭痕随手白。

有卒修城颓石格，股骨如糜肉如磔。仁王命生返其魂，如墙观者皆辟易。

生舒其筋按其折，付以良药束以帛。夹以薄板如简册，饮以神剂琼玉液。

三日精魂乃安宅，将军坠马臂如擘。役夫当车□□迹，但逢徐生皆脱厄。

往往效验难具述，曩时大将平姑苏，已闻妙手声烜赫。

壮士冒力冲强敌，斫胫伤喉陷胸臆。长创洞中连弩射，铳筒喷弹飞炮石。

碎首流肠鏖击？气息略续皆可绎。不使英雄命虚掷，沥血毁肤或青赤。

立使平复无咄唶，范增怒发疽背迫。荀偃中军头若疡，仲由结缨能正色。

倘若遇生可无踣，或云方技难远绩。小道恐泥诚下策，吾闻圣人至仁泽。

昆虫草木犹爱惜，痈疽瘠环行或逆。宣尼于艺谅靡责，不然牛医之儿与剑客。

安得升堂衣逢掖，徐生高艺真奇特。安常守分心自适，僻居远人人不识。

立身端谨众所择，仁王至恩深且奭。俾归故乡悦亲戚，济人为心可医国，重之不异连城璧。
酬萧阁副惠末利花栽
余靖（宋代）

素艳南方独出群，只应琼树是前身。
自缘香极宜晨露，勿谓开迟怨晚春。
栏槛故将宾榻近，丹青重整画图新。
移根得地无华裔，从此飞觞不厌频。
次韵梁谏议吴殿院二诗 其二 阻雨未到金焦
史浩（宋代）

万古金焦浪拍沙，隔江虽迩到何赊。颇闻敌马轻千里，未省瓜州今几家。

阴雨连宵舟懒动，好风吹晓日方华。会须急作登连计，建邺明朝在一涯。
登祝融峰顶宿上封寺
刘石龄（清代）

梯空蹑晴霓，振衣祝融顶。俯视七十峰，茫然堕烟井。

湘流失湾七，洞庭馀溟涬。目穷日月乡，袖拂天汉影。

回首苍梧云，飘飖度前岭。太阳汲新泉，石鼎瀹苦茗。

肺腑添清凉，丹元溢光景。麾斥隘八区，幽灵惬孤秉。

徘徊会仙桥，晴崖发娟靓。绝壁有行迹，仙路细如绠。

虬松生古岩，翠叶光炯炯。灵秀天所钟，应与兹山永。

倒景回明霞，大地总澄莹。归来宿上封，一枕山云冷。
慈恩寺九日应制
薛稷（唐代）

宝宫星宿劫，香塔鬼神功。王游盛尘外，睿览出区中。

日宇开初景，天词掩大风。微臣谢时菊，薄采入芳丛。
跋浯溪造极图
折彦质（宋代）

浯溪未到已登临，笔力能穷造化心。
我是零陵新逐客，披图一一可追寻。
轮石
郭祥正（宋代）

轮石如车轮，削立万丈壁。湍流走其根，倒影翠雾滴。

天公不推去，此意人莫识。虽无载挽功，免有圆转迹。

隔江欲登临，赁舟终不得。既乏官长威，人事轻远客。

胡为秀绝姿，往往在幽僻。童仆惊日晚，策马苦相逼。

哀哉携妻子，未暇往栖息。沉吟复回首，舍旃欲何适。
东梅八景为刑部郎中郭鼎贞题 其四 驿路停骖
金幼孜（明代）

青山叠叠树苍苍，驿骑时看驻道傍。嘶向柳边当薄暮，饮来花道爱微凉。

解装暂息征途倦，振辔宁忘去驿长。愧我两京叨扈跸，驰驱几得从飞黄。
目眚
刘克庄（宋代）

日啖荔枝三百颗，不知天罚一只眼。
异哉野老白露团，烈于贵人寒食散。
赋环翠轩池鸂鶒
彭汝砺（宋代）

池轩澄澈岸花薰，吾爱微禽独此存。野性尚思江海逸，灵心应识稻粱恩。

春风鼓舞波涛绿，夜月栖迟藻荇繁。沙雁溪凫应羡汝，光辉终日望华轩。
句
释斯植（宋代）

小桃自与春风恶，花不随人独下楼。
恭和御制己亥十一月十三日南郊祭天斋宫即事赐诗 其二
蔡京（宋代）

展采齐明拱面南，浓云深入夜更严。
风和不放琼英落，日暖高更玉漏暹。
照地神光临午陛，鸣皋仙羽下重檐。
五门回仗如天上，看举鸡竿雨露沾。
登云从禅师掩土
释怀深（宋代）

莫问青囊与紫囊，个中风水十分强。青龙东去云头转，白虎西来山脚长。

江月松风皆旧物，绿苔芳草尽吾乡。琉璃殿上无知识，木马泥牛暗断肠。

不问湘南潭北，休论坎短离长。
近闻
周嵩（宋代）

斜阳淡紫弄晖晖，泽国霜前落木稀。
远忆东皇沉心驾，近闻山鬼泣萝衣。
画豀黑衣双龙吼，霞幕清秋一鹤飞。
送尽海天千里目，伶仃洋里有谁归。
祖师地种花及总颂四首 其一 地
释清远（宋代）

性地本无生，因生说有地。流传古至今，非愚亦非智。
舟中李山人访宿
白居易（唐代）

日暮舟悄悄，烟生水沈沈。何以延宿客，夜酒与秋琴。

来客道门子，来自嵩高岑。轩轩举云貌，豁豁开清襟。

得意言语断，入玄滋味深。默然相顾哂，心适而忘心。
雨後郡圃行散
杨万里（宋代）

剑池一日百周遭，雨後闲来照鬓毛。
主管园林莺称意，巡行荷芰鹭宣劳。
不须见我还飞去，便与移文告汝曹。
一事恼人无问处，南山高是北山高。
长安少年行
沈炯（南北朝）

长安好少年，骢马铁连钱。陈王装脑勒，晋后铸金鞭。

步摇如飞装，宝剑似舒莲。去来新市侧，遨游大道边。

道边一老翁，颜鬓如衰蓬。自言居汉世，少小见豪雄。

五侯俱拜爵，七贵各论功。建章通北阙，复道度南宫。

太后居长乐，天子出回中。玉辇迎飞装，金山赏邓通。

一朝复一日，忽见朝市空。扶桑无复海，昆山倒向东。

少年何假问，颓龄值福终。子孙冥灭尽，乡闾复不同。

泪尽眼方暗，髀伤耳自聋。杖策寻遗老，歌啸咏悲翁。

遭随各有遇，非敢访童蒙。
加恩进秩有作
吴芾（宋代）

庆典施恩及万方，老臣遭遇亦非常。
顿加多邑惭非称，倍进崇阶惧莫当。
自念生来无此望，却忧福过有余殃。
病躯莫效循墙避，且上天庭控免章。
桂感
释文珦（宋代）

桂非桃李俦，露冷花始拆。
馨香枝可取，欲以寄嘉客。
道远莫能致，徘徊终日夕。
别情因物感，千里未尝隔。
暗香
张炎（宋代）

无边香色。记涉江自采，锦机云密。翦翦红衣，学舞波心旧曾识。一见依然似语，流水远、几回空忆。看□□、倒影窥妆，玉润露痕湿。
闲立。翠屏侧。爱向人弄芳，背酣斜日。料应太液。三十六宫土花碧。清与凌风更爽，无数满汀洲如昔。泛片叶、烟浪里，卧横紫笛。
理宗明堂前朝献景灵宫二首
真宗（宋代）

庆云克克，鸣璆琅琅。
澹基容兴，申荐贰觞。
奉承若寡，神其乐康。
锡以多祉，源深流长。
花犯·报南枝
陈允平（宋代）

报南枝、东风试暖，萧萧甚情味。乱琼雕缀。幻姑射精神，玉蕊佳丽。寿阳宴罢妆台倚。眉颦羞鹊喜。念误却、何郎归去，清香空翠被。溪松径竹素知心，青青岁寒友，甘同憔悴。渐画角，严城上、雁霜惊坠。烟江暮、佩环未解，愁不到、独醒人梦里。但恨绕、六桥明月，孤山云畔水。
偈三首 其二
释介谌（宋代）

文殊智，普贤行，多年历日。德山棒，临济喝，乱世英雄。
拟古意
于濆（唐代）

白玉若无玷，花颜须及时。国色久在室，良媒亦生疑。

鸦鬟未成髻，鸾镜徒相知。翻惭效颦者，却笑从人迟。
寄杨德逢
王安石（宋代）

山樊老惮暑，独寤无所适。
湖阴宛在眼，旷若千里隔。
遥闻青秧底，复作龟兆坼。
占岁以知子，将勤而後食。
穿沟取西港，此计当未获。
翛翛两龙骨，岂得长挂壁。
晤言久不嗣，作苦何时息。
炎天不可触，怅望新舂白。
次韵辂氏东亭书事四首 其二
刘摰（宋代）

幽怀乐所遇，且任北山嘲。世事棋秤变，年光石火敲。

松筠阴自冷，萝葛蔓相捎。草密蛇横径，檐低燕露巢。

楚醪无再设，蕲纸不重钞。旋买粳留客，亲科笋付庖。

灵山瞻二祖，归路近三茅。塞上藏忧喜，人心浪自殽。
木槿花
金朋说（宋代）

夜合朝开秋露新，幽庭雅称画屏清。
果然蠲得人间忿，何必当年宠太真。
梅花引·随缘过
王哲（金朝）

随缘过，随分乐。恶觅悭贪都是错。贵非亲。富非邻。矜孤恤老，取舍合天真。当权勿倚欺凌弱。须防运去相逢著。减欺慢。减欺慢。不论高下，平等一般看。
江干偶咏
林澍蕃（清代）

不觉新愁减带围，客舲犹系水边矶。寒生昨夜初飘叶，秋在他乡听捣衣。

江介有风常北转，梦中无路却南归。关情晓向亭皋望，芦荻萧萧雁更飞。
出山
张耒（宋代）

青山如君子，悦我非姿媚。
相逢一开颜，便有论交意。
今晨决然去，掺若执我袂。
谓山无见留，此事宁久置。
道边青发翁，下有白玉髓。
斸之龙蛇窟，自足饱吾世。
平生耽幽独，乃若忘朝市。
一官等尘垢，安得败成许。
草堂醉老子，虎溪大开士。
寄语二主人，为留三亩地。
西江月 送公棠戎
陈著（宋代）

钱影何曾过眼，笔头那肯亏心。系门瘦马影沈沈。

夜柝不惊春枕。

一去轻如蕉梦，三乡都是棠阴。等闲换取印黄金。

催上云程新任。
台湾八景
林庆旺（清代）

冰壶九曲通，粉队市郊同。鸡声闻社北，笼影照墙东。

藕丝垂地上，玉屑落天中。柳絮随风起，清肌赏太空。
勉千里侄秋试六言四首
刘克庄（宋代）

子心思犹盛壮，吾光阴已耋耄。
不堪蝥弧先登，尚可鼓旗傍噪。
岁暮酌别孝廉区启图白源昆季归端州
邓云霄（明代）

閒园细草渐生烟，春信新归在客先。彩笔千秋推二陆，贤星五夜照三天。

迎年送腊花间酒，别鹤离鸾月下弦。惆怅柳条丝未挂，那能长系孝廉船。
题任城太白酒楼
嵇曾筠（清代）

子仪起汾阳，先生可以退。季真归鉴曲，先生可以醉。

只有先生是独醒，故向长安酒家睡。纵饮斯楼亦偶然，从之好事争流传。

我来何处呼谪仙，山空水冷月在天。
好事近·篱落晓来霜
佚名（宋代）

篱落晓来霜，花嫩不禁寒力。脉脉自摇疏影，印一奁空碧。天生潇洒谢夫人，绝世有谁识。何必嫣然一笑，已倾城倾国。
客枕
周权（元代）

寒更四点鸡未号，行人道上声嘈嘈。骏风惨慄寒赑屃，长河争渡冰坚牢。

霜花著面肤欲裂，虬髯棱棱冻欲折。征车卷地声如雷，橐驼吼落燕山月。
荆林馆
孔平仲（宋代）

古木森然满驿庭，繁阴凌乱月分明。千枝万叶谁拘管，搅作秋风一片声。
游光孝寺
梁槚（明代）

山寺无尘垢，携筇直过之。看僧缝衲子，听鸟语花枝。

江旷杯曾渡，钵空龙已飞。禅关堪借榻，欲去复迟迟。
雨霖铃
宋德方（元代）

高山流水。叹知音者，世间能几。终南万里，烟霞归去也，岁云暮矣。

拄杖药炉经卷，除此外、有何行李。乐恬淡、清静家风，一片灵台莹如洗。

就中妙处因师指。下工夫、战退无常鬼。匣藏三尺神剑，霹雳响、火龙飞起。

天下升平无事，白云间、笑傲而已。名利客，不信长生，奔走红尘里。
和刘孝绰落月望水一首
黄省曾（明代）

扇坠雾初萦，眉低水乍明。珠随湘佩出，苧趁越歌成。

悠悠带星逝，晃晃并河盈。照心耿残对，流年徂駃征。

莲舟潜女色，瓜舸荡人情。绮鸳含藻宿，文鲤抱荷行。

颓光不可揽，芳夕自怔营。
建阳县二首 其一
刘弇（宋代）

东瓯消沉故王日，俗号剽轻如故实。挟策不数应门儿，雅尚儒人邹鲁匹。

顷来官长稍自安，市里颇闻浮诉窒。陈侯健者吾故人，坐致岂康得无术。
和厉玄侍御题户部相公庐山草堂
刘得仁（唐代）

白云居创毕，诏入凤池年。林长双峰树，潭分并寺泉。

石溪盘鹤外，岳室闭猿前。柱史题诗后，松前更肃然。
兰溪童君以丹砂见赠兼示忆梅之作诗以答之
屈大均（明代）

葛令当年惟服食，君今亦欲事丹砂。仙山更可栖浮岳，玉女何妨得鲍家。

色似芙蓉非外物，光含日月是心花。故园梅发休相忆，且向炎天共岁华。
玉蝴蝶
晁补之（宋代）

暗忆少年豪气，烂南国、蓬岛风光。醉倚吴王宫殿，不解悲凉。舞犹慵、小腰似柳，歌尚怯、娇语如簧。好林塘。玳筵留住，彩舫携将。

清狂。扬州一梦，中山千日，名利都忘。细数从前，眼中欢事尽成伤。去船迷、乱花流水，遗佩悄、寒草空江。黯愁肠。暮云吟断，青鬓成霜。
拟温飞卿杨柳枝六首 其三
曾习经（清代）

旧栽百倍近南塘，攀折年深尔许长。寄与粉绵飞絮道，春寒犹著郁金堂。
春寒
吴融（唐代）

固教梅忍落，体与杏藏娇。
已过冬疑剩，将来暖未饶。
玉阶残雪在，罗荐暗魂销。
莫问王孙事，烟芜正寂寥。
丰年谣五首
王炎（宋代）

睡鸭陂塘水慢流，离离禾稼满平畴。
共言官府催科缓，饱饭浑家百不忧。
荆门勉怀寄道林寺诸友
齐己（唐代）

荣枯得失理昭然，谁斅离骚更问天。生下便知真梦幻，

老来何必叹流年。清风不变诗应在，明月无踪道可传。

珍重匡庐沃洲主，拂衣抛却好林泉。
喜静
钟芳（明代）

市不与嚣期，嚣然挠灵君。离嚣即清旷，跬步生兰薰。

小沼尚之即，微波何粼粼。须臾阒天籁，瑶光漾高旻。

悠然十亩间，平堤环翠筠。柴扉不须扃，境僻无车尘。

居闲泰宇定，守寂神理存。万象在目前，默会天地根。
七月十八日浓雾作雨不成
范成大（宋代）

晓雾障朝晖，日脚战未透。
傥我成一雨，亦足洗尘瞀。
江南富秋成，老稚呻永昼。
田间翻畏凉，能秕嘉谷秀。
昨朝东有虹，光彩照高柳。
占云天掠剩，政恐耗升斗。
阳光趣坚实，乘除或相捄。
臞儒虽病暍，且复忍污垢。
海屋为彝古鼎赋
董纪（明代）

海上高僧屋数椽，珊瑚碧树绕阶前。
过桥云磬天台寺，泊岸风帆日本船。
龙女献珠来供佛，鲛人分席与参禅。
百年劫数如弹指，眼见桑田几变迁。
拈古十四首
释法薰（宋代）

南山不会禅，一向外边走。
腊月三十日，舌头不出口。
送王提举赴淮东七首 其一
吕本中（宋代）

君为千里行，我此一室住。清风随画舸，已过江北路。
即事十首
方岳（宋代）

赤日黄埃槁欲焚，赛神迎佛正纷纷。
天公老手何关汝，一雨晴无一点云。
海石榴
方干（唐代）

亭际夭妍日日看，每朝颜色一般般。满枝犹待春风力，

数朵先欺腊雪寒。舞蝶似随歌拍转，游人只怕酒杯干。

久长年少应难得，忍不丛边到夜观。
刘兼道猎
刘子翚（宋代）

刘侯好猎亲驰逐，指呼双犬如奴仆。
朝卫唐石乱云来，暮听潭溪流水宿。
何如著鞭走大梁，我亦与子同翱翔。
今年猎叛醢彭赵，明年猎胡羓德光。
立夏明日行园无客五首
方回（元代）

葺圃疏畦日荷锄，六旬老叟尚何图。
卧床迫夏犹毡褥，宴几经春只药炉。
群窃花枝相侮易，合携竹杖与驱除。
千金万卷皆捐弃，更有心情计较渠。
浣溪沙（八之一）
邓肃（宋代）

雨入空阶滴夜长。月行云外借孤光。独将心事步长廊。

深锁重门飞不去，巫山何日梦襄王。一床衾枕冷凄香。
秋日喜吴光卿孝廉至招同李伯襄太史曾元鲁比部黎有道山人小集 其一
韩日缵（明代）

相隔频音问，相逢是帝乡。风尘怜客况，词赋满书囊。

霜叶留馀绿，篱花绽早黄。东山秋色好，到此可能将。
偈颂二十五首
释道璨（宋代）

静处具足闹中境界，闹处显示静中消息。
达磨面壁少林，普化摇铃闹市。
皆是眼观东南，意在西北。
若是向上巴鼻，毕竟何曾会得。
喜秀上人相访
郑谷（唐代）

雪初开一径，师忽扣双扉。老大情相近，林泉约共归。

忧荣栖省署，孤僻谢朝衣。他夜松堂宿，论诗更入微。
偈二十四首 其十一
释守卓（宋代）

粪扫堆头丈六身，入泥入水出家人。丈夫自有通方眼，认著珍时不是珍。
欧阳晦夫惠琴枕
苏轼（宋代）

中郎不眠仰看屋，得此古椽围尺竹。
轮囷濩落非笛材，剖作袖琴徽轸足。
流传几处到渊明，卧枕纶巾酒新漉。
孤鸾别鹄谁复闻，鼻息齁齁自成曲。
陇西都尉禅会图
宋祁（宋代）

宴场禅集盛，霜幅绘毫工。
竺社同开叶，嵇姿宛送鸿。
法身宁滞相，世眼愿瞻风。
厨鑰方传宝，非专岩壑中。
和明上人见赠
王铚（宋代）

六见月华亏又盈，却来松下笑相迎。
事销腊雪浑非旧，人似寒梅独有情。
香火旧缘生理足，烟霞新志著书成。
明朝又入千峰去，独恐时人识姓名。
偈颂一百一十七首
释绍昙（宋代）

兜率天宫初说梦，修多罗藏又谈空。
一人人饱纯陀味，不与寻常至同。
娟娟萝月，瑟瑟松风。
四壁生涯贫彻骨，敌君王富乐无穷。
题包鼎大虎图
周紫芝（宋代）

人间妙伎古亦有，画虎从来易成狗。何人为作老于菟，鼎死百成无此手。

想当运笔亦有神，睥睨知谁看回肘。便恐阴崖风雨来，何止草中狐兔走。

易生惊猿羞挂枝，周昉稚犬空复肥。画中生意似可喜，此虎一出无馀姿。

迩来丧乱书阨苦，唯有君家此画古。妖狐一丘渠自安，狡兔三窟无人取。

建章宫殿空咸阳，猛士知谁守疆土。藜藿不采虎在山，安得有臣如此虎。
同刘景文游郭氏西园因留宿
黄庭坚（宋代）

人居城市虚华馆，秋入园林著晚花。
落日临池见蝌斗，必知清夜有鸣蛙。
感事
陆游（宋代）

扪虱当时颇自奇，功名远付十年期。
酒浇不下胸中恨，吐向青天未必知。
登秀山至半而还有怀宾旸
方回（元代）

拥书终日汗如浆，试上崔嵬觅晚凉。
忽喜孤烟支拄杖，偶逢平石寘绳床。
十年世事头须白，六月江城草树苍。
莫尽山颠且山半，待携诗友共清觞。
读武侯靖节合集
翁荃（清代）

士生三代下，著书日纷纭。武侯与靖节，述作称完人。

三聘出草庐，治国兼治军。灭贼志未遂，鞠躬竟忘身。

彭泽归去来，耻为二姓臣。甘守西山节，荆轲愿空存。

二公重志行，岂惟尚华文。隆中倘未出，悠然乐天真。

柴桑苟任事，述祖抒忠纯。易地则皆然，孟子曾有云。

吾生千载后，展卷如相亲。梦寤接古贤，心期共探论。

还祈志颜尹，望古情弥敦。
大圣乐 东园饯春即席分题
周密（宋代）

娇绿迷云，倦红颦晓，嫩晴芳树。渐午阴、帘影移香，燕语梦回，千点碧桃吹雨。

冷落锦宫人归后，记前度兰桡停翠浦。凭栏久，谩凝想凤翘，慵听金缕。

留春问谁最苦。奈花自无言莺自语。对画楼残照，东风吹远，天涯何许。

怕折露条愁轻别，更烟暝长亭听杜宇。垂杨晚，但罗袖、暗沾飞絮。
府酒五绝 谕妓
白居易（唐代）

烛泪夜黏桃叶袖，酒痕春污石榴裙。莫辞辛苦供欢宴，老后思量悔煞君。
列仙峰
陈岩（宋代）

笑闯黄冠高切云，前携后掖互相亲。
我来历历披云看，试问肩随是几人。
台阳杂兴 其七
马清枢（清代）

仙桃高对佛桑红，花信难凭廿四风。百合奇香收鹿港，千年积雪望鸡笼。

御冬旨蓄腌番蒜，占岁丰穰验刺桐。生性浑浑偏嗜饮，竹筒酿酒学郫筒。
清平乐
贾逋（宋代）

薰梅染柳。借得东君手。柳色梅香到樽前，摅写才华八斗。

当年占梦佳辰。今年乐事尤新。日侍玉皇香案，钧天日月常春。
书报国壁向年寓学於此尝见虹下饮溪中复闻子
朱槔（宋代）

昔与春风来此时，携书龊龊伴儿嬉。
山晴栏楯投雌霓，身病林峦号子规。
短发萧萧吹易尽，长江滚滚去何之。
欲追旧事无言说，更作三生石上期。
行次德清 其二
张镃（宋代）

浮图立处觉天低，迎我船行十里时。不是前山明复暗，那知头上白云移。
题四画
释善珍（宋代）

桃花竹石鹤朝游,心忆平泉身海涯。
化鹤归来人不识,春风开尽碧桃花。
热
无愠（明代）

大地烁金石，禅心只晏如。幽閒无浊虑，郁𡋯自清虚。

坐石频挥麈，临流看跃鱼。优游三界内，寒暑不关渠。
岁莫和刚父杂诗四首 其四
赵孟頫（元代）

肥马黄金鞍，轻裘华且鲜。朅来从横驰，意气何翩翩。

朝为人所慕，夕巳为世怜。此道固应尔，祸福非虚言。

生当称善人，死当谥为贤。勿羡夸毗子，狂驰终百年。
赵延俊毁淫祠诗以美之
丘葵（宋代）

风霆妙流行，日月互出没。
鬼神本良能，一气自伸屈。
南方有妖本，缁衣而血食。
因讼默祈呼，桎梏脱顷刻。
逆迪曾靡分，唯事是凶谲。
吏有廷俊者，谓此非正直。
宜加以鈇钺，而焚其宫室。
予闻而壮之，作诗纪其实。
自从政教驰，刑祸众所怵。
凭依以为奸，白日成异物。
廷俊慎旃哉，刚方乃终吉。
妙山孙元济建阁江濒以馆往来士大夫余取韩文
曾丰（宋代）

真空元在我胸中，自外观之枉费功。
熟视主人参透处，也无实相也无空。
登盘山顶顾望三湖
李梦阳（明代）

为访三湖寺，春山独自来。千盘不到顶，万壑划争回。

石罅鸣鸡犬，林风过虎豺。俯观侯赵树，西望白云台。

峰日明寒雪，溪泉激暗雷。若非武陵口，那得有桃开。
句
晏殊（宋代）

莫凭高楼伸远目。
闻蝉和彦时兄
王之道（宋代）

浮光我家尉，近处惟高安。
尝欲为亲择，敢作非意干。
忆昔从东来，飞雪凌羁单。
青春不可挽，明月裁齐纨。
三釜竟何地，一囊今屡殚。
我有醉翁吟，试从徽外弹。
古人骨已朽，知音果哉难。
挛拳抱枝蝉，未露先号寒。
缅想江南山，瓊梳碧成攒。
僧窗开南熏，俯仰天地宽。
诗成有佳句，往往胜得官。
满江红·敌面风轻
刘过（宋代）

敌面风轻，一两点、海棠微雨。春总在、英雄元帅，晓来游处。楼阁总家帘幕卷，江郊十里旌旗驻。有黄鹂、百舌啭新声，垂杨舞。寒食近，喧箫鼓。车马闹，铜鞮路。尽不妨沈醉，与花为主。风韵可将图画比，笑谈尽是惊人语。问何如、邹湛岘山头，陪羊祜。
僧舍偶成
叶茵（宋代）

枝头红白乱飘零，又同风光入柳汀。
自笑半生成草草，不知双柳已星星。
贪吟为有诗磨勘，戒饮从教酒勒停。
旋学禅床诸衲子，蒙头相对一函经。
乌贼鱼
杨万里（宋代）

秦帝东巡渡浙江，中流风紧墬书囊。
至今收得磨残墨，犹带宫车载鲍香。
题紫团山三十六景 驻云亭
王寀（宋代）

尘迹初从世网收，一邱一壑此优游。却应化作飞云片，长向亭前伴客留。
同陈宗文寓叔宽高斋赋赠
申颋（清代）

吾党贤豪士，君诚未易过。肝肠历霜雪，身世入风波。

道大文章细，心孤感慨多。何时同卜筑，朝夕话烟萝。
送林君自江南帅入领禁兵
王世贞（明代）

白麻黄纸日相闻，燕颔虬须故不群。父老争持都护绶，君王借控羽林军。

轻舟敌浪全须石，大旆凌风半入云。见说匈奴先款塞，可容麟合画元勋。
琅邪三十二咏 其八 逊泉
韦骧（宋代）

两窦涓涓泻，无何后却前。谁能来酌饮，回意学相先。
兰花
张天赋（明代）

碧影摇阶春昼长，天然灵卉异群芳。东风真解幽人意，时递清香入讲堂。
送赵信州二首
刘克庄（宋代）

贫者惟言可赠行，临分握手尽交情。
马于辔力穷时骇，鸥向机心动处惊。
齐士岂无堪客礼，蔡人便遣作牙兵。
遥知陌上罗敷女，况看双旌出劝耕。
晚兴
陆游（宋代）

一声天边断雁哀，数蕊篱外蚤梅开。
幽人耐冷倚门久，送月堕湖归去来。
谢蒋颖叔 其一
徐积（宋代）

赤帷大乘皇华使，鸣玉锵金访教官。红旆缓摇春日晚，清风先入泮宫寒。

一瓢郑叟醉初醒，五柳陶翁卧不安。便著青衫迎谢傅，更无茶果荐杯盘。
题叶翰林阅骏图
程俱（宋代）

叶公龙友天下才，当年麒麟天上来。儒童抱送太一况，下游阊阖观琼台。

高标故自赏神骏，肯使馀恨遗蒿莱。帝闲食粟几千驷，盛气勃郁驰天街。

稳衔金勒立仗下，俯视冀北皆驽骀。骊黄不来八龙远，尚有写照埋氛埃。

短屏高障久零落，意象崒嵂求其侪。收罗绝足共一处，引素便觉风沙开。

伟哉十马尽殊相，神物变化须风雷。腾骧振迅各有态，岂顾短脰空徘徊。

持缰顿辔者谁子，无复堕泪鸣声哀。刷燕秣越安足道，会逐衔烛西山颓。

其中一骥屹不动，尾垂青丝蹄卓锥。安知万里志未已，但见寂寞如寒灰。

龙眠老笔不再得，幻化百亿纷骊騧。郑生晚出擅图貌，盛名欲与曹韩偕。

肉身飞入九天去，清都楼观金崔嵬。玉花照夜不论价，想见火齐珊瑚堆。

只今此画已难致，肯戏秃笔沾残煤。千金市骨意不浅，对此慷慨伤虺尵。
答李子光
朱希晦（元代）

群鸡溷野鹤，意气独昂昂。谁料红尘里，能逢白玉郎。

双凫俱北翥，一雁独南翔。久别何须叹，相思岂易量。

声名过沈鲍，制作拟班扬。笑我人材拙，何如袜线长。

流年悲白发，却老慕仙方。仅得清而瘦，终期寿且昌。

篱边栽细菊，径底植修篁。抱瓮田畦外，操觚涧水傍。

蹉跎千里志，愁绝九回肠。公子多文翰，天葩压众芳。

朝廷崇礼乐，歌颂美成康。堂上莱衣舞，阶前萱草香。

瑶琴弹绿绮，雅调合清商。指日罗英俊，承恩步玉堂。
柳梢青
周密（宋代）

夜鹤惊飞。香浮翠藓，玉点冰枝。古意高风，幽人空谷，静女深帏。

芳心自有天知。任醉舞、花边帽欹。最爱孤山，雪初晴后，月未残时。
枢密王左丞宅新菊
杨亿（宋代）

中枢多暇日，小圃占秋光。
雕玉新成槛，繁金乍泛觞。
陶离侵柳色，罗宅掩兰芳。
芝影连虚室，萱丛接后堂。
傅岩犹借雨，丰岭未飞霜。
温树徧分荫，芸签亦斗香。
交枝迷露井，坠叶黠横塘。
桐录知延寿，千龄奉紫皇。
京邸漫题
马廷鸾（宋代）

不遑将母兄嗟弟，无能以为尔与余。
独坐小楼风雨急，江南岁晚雁何如。
满江红·中秋
辛弃疾（宋代）

美景良辰，算只是、可人风月。况素节扬辉，长是十分清彻。着意登楼瞻玉兔，何人张幕遮银阙？倩飞廉、得得为吹开，凭谁说？
弦与望，从圆缺。今与昨，何区别？羡夜来手把，桂花堪折。安得便登天柱上，从容陪伴酬佳节。更如今、不听麈谈清，愁如发。
拾得赞
释如珙（宋代）

是谁拾得你，便名为拾得。
手把粗粝藜，要打天边月。
埽地却有功，眼界得净洁。
闾丘太守来，也解生欣悦。
偃仰
韩维（宋代）

鹊噪庭柏喧，朝光来入隙。
祠官谢余事，偃仰百骸适。
回思朝市人，小大各有役。
区区就终尽，万古同一迹。
而我遂慵散，兴味良不极。
富贵非所慕，兹愿傥有获。
梅
释行海（宋代）

难将羯鼓唤春回，一种风光傍雪开。
婀娜水仙难作弟，山礬犹自欠清才。
题愚溪堂
徐照（宋代）

水流深见底，不是此溪愚。
谪宦休嗟命，乡人为读书。
文章传海裔，屋室在州图。
儒者凡经此，须来看所居。
恭读常太翁老先生爱吟草殉节录赋赠四律 其一
罗大奇（清代）

龙兴人瑞盛，燕翼象贤多。生己标聪慧，功还密琢磨。

绣肠罗万卷，云步捷三科。诗礼家风振，椿庭养太和。
水龙吟 题含翠阁主人遗影
归懋仪（清代）

万峰环绕西湖，一楼临水延空翠。花明柳亸，名姝国士，一双同倚。

春梦回头，秋风信杳，彩鸾长逝。把碧涨三篙，落红万点，都化作、伤心泪。

留下云笺密字。念征人、封成未寄。絮仿仙才，花传小影，钟情如此。

驰骤风云，飘零琴剑，河阳憔悴。倩良工画了，新诗题遍，唤芳魂起。
金刚随机无尽颂·如理实见分第五
释印肃（宋代）

赤水珠难隐，无限人捞捃。
罔象性无求，得了何凭准。
露筋之碑赞
米芾（宋代）

王化焕猗盛江汉，叔运煽猗人伦乱。一德彦猗昭世典，情莫转猗天质善。

楚泽湎猗云木偃，炜斯囝猗日星建。
重至白门宿余鸿客山堂作
屈大均（明代）

五十忽已至，吾生安所归。荀卿方好学，伯玉未知非。

雨雪双青鬓，春秋一白衣。无成空老大，何以慰庭闱。
资圣庵欲过圆通
释正觉（宋代）

我初浮舟济九江，幽寻兰若山苍龙。
王摩诘画倚栏槛，谢灵运苍开绮窗。
艾禅高谈肖琢玉，法身雅论非枯樁。
梦回便是圆通路，月冷上方钟一撞。
和汪正夫梅 其十五
郑獬（宋代）

江南还有谢娘才，试数春期几日来。綵胜未随钗上燕，玉台先插鬓边梅。
仆在会稽泛舟至剡中是时雪迟梅子烟外万枝夹
王铚（宋代）

白玉花开碧玉弯，戴逵溪上谢公山。
若教当日逢斯影，肯道扁舟尽兴还。
齐天乐 寒云
周之琦（清代）

泬寥千里寒空色，谁教玉龙轻占。望里仍飞，愁边又聚，不许梨花香泛。

阳台恨敛，漫提起巫峰，那回春感。梦雨苍凉，楚腰羞向近来减。

探梅曾约旧崦，鹤衣寻径处，幽境空念。澹欲黏天，浓应酿雪，赢得今番凄黯。

山螺翠掩。更隐约疏林，墨痕低染。界破冥濛，冷鸦三四点。
酬袁守方秋崖遗宝带桥诗以雇我老非题柱客
包恢（宋代）

事难处如易，役大办若细。
才力运有余，大川更谁济。
溪上避暑
刘敞（宋代）

滴沥松下雨，清微萍际风。欣然此时赏，我与斯人同。

倦鸟堕水上，游鱼翔鉴中。不言阅群动，未觉幽兴穷。
减字木兰花
倪稱（宋代）

新晴眺览。空翠相磨明老眼。水满溪湖。来往风帆得自如。

天公济胜。明月当空开宝镜。咏谪仙诗。醉里骑鲸也大奇。
满江红
吕本中（宋代）

东里先生，家何在、山阴溪曲。对一川平野，数间茅屋。昨夜冈头新雨过，门前流水清如玉。抱小桥、回合柳参天，摇新绿。

疏篱下，丛丛菊。虚檐外，萧萧竹。叹古今得失，是非荣辱。须信人生归去好，世间万事何时足。问此春、春酝酒何如，今朝熟。
再和 其一
孙觌（宋代）

瘴雨蛮烟扫地空，众星环列拱天中。豹章尚隐南山雾，鹏背将天北海风。

麟阁似闻登汉将，鹿门犹自卧庞翁。低头莫负平生志，冠盖风云万里同。
致政宋君挽诗
魏了翁（宋代）

窗寒研冷一生酸，坎止流行百念宽。
剑骑已荒江北草，简编归伴室中兰。
孰痴孰觉从渠看，真是真非只我观。
掩泪方相人已矣，广平遗录仅留残。
洛阳少年行
司马光（宋代）

铜驼陌上桃花红，洛阳无处无春风。
青丝结尾连钱骢，相从射猎北邙东。
东鞭纵镝未云毕，青山围围载红日。
云分电散无影迹，黄鸡示鸣已复出。
挽东莱先生 其一
邵度（宋代）

雨化三吴士，风行万古书。石渠功不细，凤阁位方虚。

梁木何摧地，泉台欲驾舆。来观自燕者，顽懦亦欷歔。
依韵和范三登淮亭
张耒（宋代）

身如客雁寄汀洲，北望休登王粲楼。
残雪朔风惊岁晚，早梅新柳动春愁。
免遭斤斧甘无用，敢向波涛较善游。
奔走尘埃欲归去，勒移恐作故山羞。
游长安诸寺联句 常乐坊赵景公寺 题约公院
段成式（唐代）

印火荧荧，灯续燄青。七俱胝咒，四阿含经。

各录佳语，聊事素屏。丈室安居，延宾不扃。
春莫自板桥从诸父兄往从兄美彰墓上作
黎遂球（明代）

伊人不可见，山风落松林。形骸没颜色，土丘埋素心。

昼鸟啼无听，潦水高为吟。我来随杖屦，携幼伤情深。

草木自华实，彼穴何冥沉。丈夫入黄泉，流膏作甘霖。

湿此层崖翠，千载留胸襟。周视作拱揖，泫泪不能尽。

何况刊箕踞，一饮临苍岑。
屡省乃成
陈普（宋代）

诗书总学本无难，年少心身莫暂间。
尽寸之功当记取，将来百仞作高山。
次韵和孔周翰侍郎洪州绝句十首 其四
郭祥正（宋代）

寸心无事自然灰，不是南柯一梦回。水畔小楼无客到，独携筇杖等閒来。
孤雁
王镃（宋代）

叫入青云忆弟兄，影随双翮见分明。
黄昏独过秋江上，自拣芦花歇又惊。
续梅花百咏 其四十三 咀梅
陶德勋（清代）

质具和羹品自华，闲中咀嚼味堪嘉。涵濡厌饫吞还吐，总有清香在齿牙。
太庙乐章·皇后阁五首
周麟之（宋代）

露沐千门柳，风萦九畹兰。
会听莺出谷，行傍采桑坛。
观海
赵抃（宋代）

巨海澄澜波自平，停车冉冉看潮生。岂同八月吴江会，共骇潮头万鼓鸣。
贾谊
张耒（宋代）

贾生未免孝文疑，自古功名叹数奇。
逐得洛阳年少去，白头绛灌亦何为。
初夏曲三首
刘禹锡（唐代）

铜壶方促夜，斗柄暂南回。稍嫌单衣重，初怜北户开。

西园花已单，新月为谁来。

时节过繁华，阴阴千万家。巢禽命子戏，园果坠枝斜。

寂寞孤飞蝶，窥丛觅晚花。

绿水风初暖，青林露早晞。麦陇雉朝雊，桑野人暮归。

百舌悲花单，平芜来去飞。